બજારમાં આવેલા સુધારા પાછળ અન્ય એક કારણ જીએસટીના વર્તમાન દરમાં વધુ ઘટાડો કરવાની સંભાવના પણ છે. જીએસટીની આવક ધારણા કરતાં વધુ રહેતાં સરકાર દર ઘટાડવાનું વિચારી રહી હોવાના અહાવાલ હતા. આને કારણે ઇન્ડસ્ટ્રીઝ પર બોજો ઘટશે અને માર્જીનમાં સુધારો થશે એવી ગણતરી રહી હતી. ચોમાસું દેશભરમાં 17 દિવસ વહેલું બેસી ગયું હોવાના રિપોર્ટે પણ સાનુકૂળ અસર ઊભી કરી હોવાનું બજારના વર્ગનું કહેવું હતું. દરમિયાન બ્રોડબેઇઝ આંકમાં પણ રિકવરી હતી. મિડ કેપ આંક 275 પોઇન્ટ તો સ્મોલ કેપ આંક 302 પોઇન્ટ વધ્યા હતા. જેને પગલે માર્કેટ બ્રેડથમાં સુધારો થયો હતો અને વધનાર 1840 શેરો સામે ઘટનાર 745 શેરો હતા. સેક્ટોરલ આંકમાં એફએમસીજી 1.9 ટકા, ઇન્ડસ્ટ્રીઝ 2.4 ટકા, આઇટી 0.9 ટકા, ટેલિકોમ 1.9 ટકા, યુટીલિટી 2.6 ટકા, ઓટો 0.7 ટકા, કેપિટલ ગુડ્ઝ 2.8 ટકા, કન્ઝયુમર ડ્યુરેબલ 2.9 ટકા, મેટલ 2.8 ટકા, ઓઇલ એન્ડ ગેસ 2.8 ટકા, પાવર 1.8 ટકા અને રિયલ્ટી આક 2.2 ટકા વધીને રહ્યા હતા. ચીનના શાંઘાઈ આંકમાં 60 પોઇન્ટના ઝડપી સુધારા પાછળ એશિયન શેરબજારમાં મજબૂતાઈનો માહોલ હતો. યુરોપના શેરબજાર માઇગ્રેશન મુદ્દે સહમતી સંધાતા એક ટકા સુધી ઊંચા ખુલીને ટ્રેડ થતાં હતા. ક્રૂડના ભાવમાં પણ સુધારો જળવાયો હતો. સેન્સેક્સ શેરોમાં તાતા સ્ટીલ સૌથી વધુ 3.6 ટકા વધ્યો હતો ઇન્ડ્સઇન્ડ બેન્ક 1.4 ટકા સાથે ઘટવામાં મોખરે હતો. ઇન્ફોસિસ છેલ્લા એક વર્ષની ઊંચી સપાટી સાથે રૂ.1,300ની સપાટી કુદાવીને રૂ.1,306.75ની સપાટીએ બંધ રહ્યો હતો.